واچسپتی مشرا

**واچسپتی مشرا** (دیوناگری: वाचस्पति मिश्र)، نویں یا دسویں صدی عیسوی میں بھارت کے ایک ہندو فلسفی تھے، جن کا تعلق ادویت ویدانت کے دبستان فکر سے تھا۔ انھوں نے نویں صدی عیسوی کے تقریباً ہر ہندو مکتبِ فکر کی کلیدی کتابوں کی شروحات (بھاشیہ) تحریر کیں۔ نیز شنکر کے افکار کو منڈن مشرا کے نظریات کے ساتھ ہم آہنگ کیا، جو دسویں صدی عیسوی تک ادویت ویدانت کے سب سے مستند شارح تسلیم کیے جاتے تھے۔ واچسپتی نے قواعد زبان پر "تتو بندو" (तत्त्वबिंदु) یعنی "قطرۂ حقیقت" کے عنوان سے ایک مقالہ بھی تحریر کیا تھا جو جملوں کے معانی و مفاہیم سے متعلق میمانسا کے مخصوص نظریات پر مشتمل ہے۔

## سوانح عمری
واچسپتی مشرا صوبۂ بہار کے ضلع مدھوبنی کے علاقے اندھرا ٹھاڈھی میں آباد ایک میتھل برہمن خاندان میں پیدا ہوئے۔ واچسپتی مشرا کی زندگی کے بارے میں بہت کم معلومات دستیاب ہیں؛ قدیم ترین دستیاب تحریر جس کی یقینی تاریخ معلوم ہے، وہ 840ء کی ہے۔ واچسپتی مشرا آدی شنکر سے کم از کم ایک نسل پیشتر گذرے تھے۔ تاہم بعض محققین کے مطابق اسی تحریر کی ایک متبادل تاریخ 976ء بھی ہو سکتی ہے؛ یہ الجھن اس بنیاد پر پیدا ہوتی ہے کہ آیا تاریخ کے تعین کے لیے ہندو شک تقویم استعمال کی گئی ہے یا وکرم سنوت۔

واچسپتی منڈن مشرا کے شاگرد تھے اور وہی ان کے اصل محرک بھی تھے۔ چنانچہ واچسپتی نے شنکر کے افکار کو منڈن مشرا کے خیالات کے ساتھ ہم آہنگ کیا۔ ادویت روایت کہتی ہے کہ شنکر نے واچسپتی مشرا کے روپ میں دوبارہ جنم لیا تھا تاکہ "اپنی تصنیف "بھامتی" کے ذریعے ادویت نظام کو مقبول عام بنا سکیں۔"

واچسپتی نے بھارتی فلسفے کی مختلف شاخوں پر اس قدر شرح و بسط سے لکھا ہے کہ بعد کی صدیوں میں آنے والے ہندوستانی دانش وروں نے انھیں ایک ایسی شخصیت قرار دیا "جس کے لیے تمام نظام اپنے ہی ہیں" اور انھیں "سرو تنتر سوتنتر" کے سنسکرت لقب سے نوازا۔

## تصانیف
### بھاشیہ
واچسپتی مشرا ایک کثیر التصانیف دانش ور تھے اور ان کی تحریریں بیشتر موضوعات کا احاطہ کرتی ہیں۔ چنانچہ ان تحریروں میں نویں صدی کے تقریباً ہر ہندو مکتبِ فکر کی کلیدی کتابوں کی بھاشیہ (شروحات) موجود ہیں۔ حتیٰ کہ ان میں غیر ہندو یا "ناستک" روایات مثلاً بدھ مت اور چارواک مکتب فکر کی کتابوں پر بھی حواشی ملتے ہیں۔

واچسپتی مشرا نے شنکر کے "برہم سوتر بھاشیہ" کی ایک شرح "بھامتی" تحریر کی تھی جسے انھوں نے اپنی زاہدہ اور عقیدت مند زوجہ کے نام سے موسوم کیا، اس کے علاوہ انھوں نے منڈن مشرا کی کتاب "برہم سدھی" کی شرح "برہمتتو سمیکشا" کے نام سے لکھی۔ "بھامتی ٹیکا" کی تشریح سوامی املانند نے 1300ء کے قریب اپنی ذیلی شرح "کلپترو" میں کی۔ اسی طرح ذیلی شرح "کلپترو" کی وضاحت مہاپنڈت اپیا دکشت نے 1600ء میں اپنی ذیلی شرح "پریمل" میں پیش کی۔ 1983ء میں مہارشی دیانند یونیورسٹی کے ڈاکٹر ایشور سنگھ نے "بھامتی: ایک ادھیَن" کے نام سے ایک تحقیقی کتاب شائع کی، جو ویدانت فلسفہ کے تناظر میں واچسپتی مشرا کی علمی خدمات کا جائزہ پیش کرتی ہے۔

ان کی دیگر ممتاز شروحات میں سانکھیہ کارکا کی "تتوکومودی"، نیائے سوتر کی "نیائے سوچی نبندھ"،  "نیائے کانیکا" (علم منطق پر ایک ادویت تصنیف)، "تتو سمیکشا" (جو اب مفقود ہے)، "نیائے وارتِک تاتپریہ ٹیکا" (نیائے سوتر کی ایک ذیلی شرح) اور یوگ سوتر کی "تتو ویشاردی" شامل ہیں۔

اگرچہ واچسپتی مشرا کی بعض اہم تصانیف ضائع ہو چکی ہیں، لیکن کچھ اب بھی ملتی ہیں۔ مثلاً بھارت کے مختلف حصوں سے ان کی کتاب "تتوکَومُدی" (جس کا لفظی معنیٰ "حقیقت پر چاندنی کی روشنی" کے ہیں) کے نوے سے زائد قرونِ وسطیٰ کے قلمی نسخے دریافت ہوئے ہیں۔ اس سے ظاہر ہوتا ہے کہ ان کا کام نہایت مقبول اور موثر رہا ہے۔ "تتوکَومُدی" کا ایک تنقیدی ایڈیشن 1967ء میں سری نواسن نے شائع کیا تھا۔

### "تتو بِندو" - نظریۂ معنی
"تتو بندو" میں واچسپتی مشرا نے اصولِ تفسیر وضع کیے اور اس میں ہندو فلسفے کے مکتب فکر "میمانسا" کے مخصوص "نظریۂ معانی" پر بحث کی۔ یہ ایک اہم تصنیف ہے جس میں سنسکرت کی کلاسیکی کتابوں کی تشریح کے بعض تنازعات کو حل کرنے کی کوشش کی گئی ہے۔ واچسپتی نے اس کتاب میں لغوی معانی کے درج ذیل پانچ مقابل نظریات کا جائزہ لیا ہے:
* منڈن مشرا کا نظریہ (اسفوٹ واد)، جس میں کسی لفظ یا جملے کے معنی کو ایک وحدانی صوتی اکائی یا اسفوٹ کے ادراک کے ذریعے سمجھا جاتا ہے، یہ ان اجزا (آوازوں یا حروف) سے الگ ہے جن سے مل کر لفظ یا جملہ بنتا ہے۔
* نیائے کا نظریہ، جس کی رو سے کسی لفظ یا جملے کے لمحاتی اجزا کے ’تاثراتِ حافظہ‘ (سنسکار) کو باہم مربوط کیا جاتا ہے، جب ہم اس لفظ یا جملے کے آخری لمحاتی جز کو سنتے ہیں۔
* اسی طرح کا "میمانسا" کا نظریہ، جس کے مطابق جملے کے معنی کا ہمارا ادراک ان الفاظ کے ذریعے پیدا ہونے والے حافظے کے نقوش میں مضمر ہے
* پربھاکر میمانسا کا نظریہ، "انوِتابِھدھان واد" (अन्विताभिधानवाद)، یعنی "وہ نقطہ نظر جس کی رو سے دلالت (معانی کا ابلاغ) اس شے سے عبارت ہے جو مربوط ہے"۔ اس نظریے کے مطابق جملے کے معنی الفاظ کے معانی سے ماخوذ ہوتے ہیں، جو دوسرے الفاظ کے معنی پر منحصر ہوتے ہیں۔ اس میں کسی "اسفوٹ" کی ضرورت نہیں ہوتی۔ اور
* بھٹ میمانسا کا نظریہ، "ابِھہِتانوَے واد" (अभिहितान्वयवाद)، یعنی "وہ نقطۂ نظر جس میں تعلق (انویہ) اس سے عبارت ہے جو مدلول بن چکا ہے"۔ اس نقطۂ نظر کے مطابق لفظ کے معنی پہلے مکمل طور پر واضح ہوتے ہیں اور پھر انفرادی الفاظ کے معانی "لکشن" (استعارہ/کنایہ) کے ذریعے آپس میں جڑ جاتے ہیں۔ واچسپتی نے بھٹ کے اس نظریے سے اتفاق کیا ہے اور اپنی دیگر تصانیف مثلاً نیائے کی ذیلی شرح "نیائے وارِتِک تاتپریہ ٹیکا" اور "تتو ویشاردی" میں بھی اس کا ذکر کرتے ہیں۔

## بھامتی مکتبِ فکر

بھامتی مکتبِ فکر یا "بھامتی پرستھان"، کا نام شنکر کے "برہم سوتر بھاشیہ" پر لکھی گئی واچسپتی کی شرح کے نام پر رکھا گیا ہے، تاہم اس کی کئی امتیازی خصوصیات منڈن مشرا کی "برہم سدھی" سے بھی ماخوذ ہیں۔ یہ مکتبِ فکر "جیو" (انفرادی روح) کو اودیا (جہالت) کا منبع یا مقام سمجھتا ہے۔ بھامتی مکتبِ فکر کے مطابق اگرچہ "برہم اودیا کا موضوع ہے"۔ "بھامتی ٹیکا" کے آغاز میں واچسپتی مشرا اودیا کی دو اقسام کا ذکر کرتے ہیں۔ جہالت (اودیا) کی تعداد اتنی ہی ہے جتنے جاندار موجود ہیں۔ یہ مکتبِ فکر روح اور خدا کی فطرت کے حوالے سے "اوچھید واد" (अवच्छेदवाद) یعنی "امتیازی تحدید" کے نظریے کو تسلیم کرتا ہے۔ واچسپتی مشرا کا خیال تھا کہ وہ برہم جو مایا (وہم) یا اودیا کی قید میں ہے، وہ جاندار (جیو) ہے، جبکہ مایا سے ماورا برہم، ایشور (خدا) ہے۔

یہ مکتبِ فکر مراقبے (دھیان) کو نجات کے حصول کا بنیادی ذریعہ قرار دیتا ہے، جبکہ ویدوں کا مطالعہ اور فکری غور و خوض ثانوی عوامل ہیں۔ واچسپتی مشرا ادویت ویدانت کی اس روایت سے وابستہ تھے جسے "پرَسنکھیان واد" کہا جاتا ہے اور "دھیان کے نظریے" پر یقین رکھتی ہے۔ یہ مسلسل مراقبے کا نظریہ ہے۔ اس نظریے کے مطابق "سَمُچّے وادیوں" کے برخلاف کرم (اعمال) کی بجا آوری "برہم کے علم" کے حصول میں معاون ثابت نہیں ہوتی۔ اس نظریے کی رو سے انسان کو مراقبے کی مشق شروع کرنے سے پہلے تمام اعمال (کرموں) کو تیاگ دینا چاہیے۔ مراقبے کی یہ مشق اپنشد کے متن کے اس "مہا واکیہ" (عظیم جملہ) یعنی "تت توم اسی" (تم وہی ہو) کے معنی پر کی جاتی ہے۔ منڈن مشرا کی طرح واچسپتی مشرا کا بھی اعتقاد تھا کہ مراقبے کی مشق کے دوران میں کوئی دوسرا حکم یا پابندی نہیں ہونی چاہیے، کیونکہ ویدانتی تعلیمات کا صحیح علم روزمرہ کی زندگی میں غلط علم کے در آنے سے زائل ہو سکتا ہے۔

## حواشی


## حوالہ جات

## مآخذ

* 
* 
* 
* 
* 
* 

### ویب مآخذ

## مزید پڑھیے
* ایس ایس ہسورکر، "Vācaspati Miśra on Advaita Vedanta"۔ دربھنگہ: متھلا انسٹی ٹیوٹ آف پوسٹ گریجویٹ اسٹڈیز، 1958ء۔
* کارل ایچ پوٹر، "Vācaspati Miśra" (مشمولہ رابرٹ ایل ایرنگٹن [ایڈیشن]۔ "A Companion to the Philosophers"۔ آکسفورڈ: بلیک ویل، 2001ء۔ )
* جے این موہنتی، "Classican Indian Philosophy"۔ آکسفورڈ: رومن اینڈ لٹل فیلڈ، 2000ء۔ 
* وی این شیشاگری راؤ، "Vācaspati's Contribution to Advaita"۔ میسور: سموت پبلشرز، 1984ء۔

## بیرونی روابط
* واچسپتی مشرا کے قلم سے یوگ سوتروں کی شرح انگریزی ترجمہ اور سنسکرت متن
* واچسپتی مشرا کی تصانیف کی فہرست، آئٹم 530 ، کارل پوٹر، واشنگٹن یونیورسٹی

زمرہ:ادویتی فلاسفہ
زمرہ:دسویں صدی کے ہندوستانی فلسفی
زمرہ:نیائے
زمرہ:ہندوستان کے سنسکرت محققین
زمرہ:ہندوستانی ماہرین منطق
زمرہ:فلاسفہ